**Resolusjon 8: Utsettelse av Elektrifiseringen av olje og gassanlegg i påvente av etablering av betydelig mer energiproduksjon i Norge!**

Fra: Nordland Høyre og Troms- og Finnmark Høyre

Høyre er bekymret over at signalene fra NVE er at vi om få år styrer mot et effekt- og kraftunderskudd i Nord-Norge. I verste fall vil det fremtidige kraftunderskuddet medføre en rasjonering av kraft i Nord-Norge. Det er en alvorlig situasjon og vil medføre høye kraftpriser, og lite utvikling og etablering av nye arbeidsplasser.

Elektrifiseringen av Melkøya vil kunne redusere landets årlige CO2 utslipp med 2%. Dagens energisituasjon i Nord-Norge medfører imidlertid at vi må sette den planlagte elektrifiseringen av Melkøya på vent. Hvis Melkøya skal elektrifiseres, skal dette gjøres med et absolutt krav om at den kraften som trengs først må bygges ut i form av ny fornybar energi i Nord-Norge. Dagens kraftoverskudd i Nord-Norge, må forbeholdes utviklingen av etablerte og nye bedrifter som planlegger flere arbeidsplasser i denne delen av landet.

I januar 2023 gikk det ut et brev fra Statnett med avslag på 31 søknader om nettilknytning nord for Ofoten. Statnett behandler søknader fra aktører som vil ha et fremtidig behov på over 1 MW. Avslaget rammer både store industrisatsinger som Aker Horizons planer i Narvik, og mindre tiltak, som torskeslakteri, algeproduksjon og landstrøm til havbruksnæringa. Statnett begrunner avslagene med “at det ikke er ledig kapasitet i transmisjonsnettet” og at “reservasjon og tilknytning ikke kan gis før relevante nettforsterkningstiltak er idriftsatt eller kapasitet frigjøres i transmisjonsnettet”.

Ved Melkøya utenfor Hammerfest planlegger Equinor å elektrifisere sitt LNG-anlegg gjennom strøm fra kraftnettet. Forbruket er beregnet å tilsvare nesten 3,2 TWH per år. Denne elektrifiseringen står i fare for å sette en effektiv stopper for annen industrietablering i store deler av Nord-Norge, da en betydelig del av landstrømmen allerede er reservert til Melkøya. Elektrifiseringen forutsetter også bygging av ny kraftlinje gjennom samiske reinbeitedistrikter. Dette kan ifølge NVE gi betydelige virkninger for reindriften.

Høyre vil pålegge Equinor å utvikle nye metoder for å nå målene i sitt klimaregnskap. Befolkning og næringsliv i Nord-Norge kan ikke alene bære dette ansvaret. Om videre elektrifisering av olje- og gassanlegg på land og til havs blir vedtatt, bør kraftoverskuddet sikres ved samtidig utbygging av ny fornybar energi, eller bruk av CO-fangst, slik at Norge ikke vedtas inn i et kraftunderskudd. Om dette ikke garanteres, må elektrifisering utsettes til kraftoverskudd og tilstrekkelig nett er bygget ut regional og nasjonalt.

**Høyre vil:**

* Utsette den planlagt elektrifisering av Melkøya til kraftoverskuddet i Nord-Norge er betydelig økt.
* Arbeide for at det settes i gang tiltak som bidrar til å bygge ut og sikre nok kraft og nettkapasitet i hele Norge.
* Identifisere ny kraftutbygging som kan realiseres i hurtigspor og implementere Høyres 12 tiltak for mer kraftproduksjon innen 2030
* Ta initiativ for at vi beveger oss bort fra først til mølla-prinsippet, og at reservert kapasitet av strøm omdeles etter nye kriterier som bedre ivaretar hensynet til utvikling av næringsliv og nye grønne arbeidsplasser.